आसामनि खुंथाय गोहोयाव थानाय बि जे पि सरकारआ आसामाव ट्राइबेलफोरनि राव हारिमु थामोन्था आरो मोन्थायखौ हुखोमोरनो नाजादों होन्ना अजद दैखांदों बड’लेण्ड जनजाति सुरझा मन्चआ।  कक्राझार प्रेस क्लाबआव खुंफुंनाय मोनसे खौरांगिरि मेलनि गेजेरजों बड’लेण्ड जनजाति सुरक्सा मन्चनि आफादगिरि जनकलाल बसुमतारीआ बुङोदि राज्यो सोरखारा आसामाव ट्राइबेलफोरखौ गादबनाय आरो नासयनायनिफ्राय उदां खालामनांगौ होन्ना गोख्रों दाबि खालामदों। खौरांगिरि मेलआव जनकलाल बसुमतारी आरो मावफुं आफादगिरि दावराव देख्रेब नार्जारीआ बुंबावयोदि बिटिसि ओनसोलनि ट्राइबेल बेल्ट आरो ब्लकफोरनिफ्राय गामि दानखनायनि थांखि लानानै आसामनि ट्राइबेल माहारिफोरनि मोन्थायखौ हुखोमोरनो आरो जौगासारनाय हारि नेपाली हारिखौ ट्राइबेल ओनसोलाव थांनानै थानायनि मोन्थाय होनांगौनि केबिनेट थांखि लानायखौ गोख्रों रावजों सोंखारियो।